Nuie ce fâ. L’efiet Mer…Dacia Arena che al someave palesâsi domenie stade a Turin si à mostrât ancje îr tal Stadi Friûl. Cuintri di une Rome ecuilibrade e determinade la scuadre di balon furlane no rive a fâ alc e ce, e patìs inte maniere piês sei cualchi disatenzion di masse indaûr che la mancjance di fuarce in atac e cussì e cjape doi goi e e piert une altre partide.
I blancs e neris si presentin cun cualchi novitât. L’infortuni di Lasagna al oblee Oddo a meti in cjamp dal prin minût Perica, uniche ponte cun De Paul fantasist, cuntune linie mediane a cinc cui laterâi Widmer e Adnan e cun Barak, Behrami e Fofana tal mieç, cu la difese formade di Larsen, Danilo e Samir e cun Bizzarri tra pâi.
La Rome e rispuint cuntun 4-2-3-1, cun Nainggolan tal vertiç plui alt de mediane, cun Perotti e Kolarov in bancjine par polsâ prime dal incuintri di Champions League di miercus, e cun El Shaarawy, Dzeko, Ünder che si alternin tra impostazion, pression e conclusion.
I ospits a masanin plui zûc e a son plui pericolôs. L’Udin no si scompon, al ten bot, al prove a sburtâ cun cualchi cross di Widmer e Adnan, cun cualchi iniziative di De Paul e cun cualchi progression di Fofana e Barak, ma la ocasion miôr par Perica e rive suntun erôr di Juan Jesus. In chê ocasion Alisson si vuadagne il pagnut. Cun di plui l’unic altri sgrisul che i ven al puartîr brasilian al diven di un biel tîr di Fofana ator de metât de prime frazion.
Al à plui ce fâ Bizzarri sui tentatîfs di Ünder, El Sharawi e Dzeko. Il puartîr blanc e neri si cjate simpri tal puest just tal moment just e il prin timp si siere cence goi.
La seconde frazion si vierç cuntune biele ocasion pal Udin, che dopo siet minûts e viôt Perica che al sghiribice Fazio e si cjate di bessôl denant di Alisson, che però lu ipnotize e no i permet di tirâ in puarte. La ocasion pierdude e vierç la strade ae incressite dai atacs de Rome, che intune fase de partide là che lis dôs scuadris si slungjin si zove dal dinamisim di El Sharawi e Dzeko che in doi moments si svicine ae segnadure.
Oddo al prove a cambiâ alc te sô scuadre: al mande fûr Jankto par Behrami e al met Fofana in posizion centrâl. La situazion no cambie masse pal Udin. Salacor il spostament al zove ae Rome che e cjate ancjemò plui spazi pal so atac e al rive cussì il gol di Ünder.
La rispueste dal Udin si limite a un tîr telefonât di Widmer e a une conclusion di De Paul parade in doi timps. I cambis di Perica cun Maxi Lopez e di Adnan cun Balic no spostin nuie ni tal zûc ni tal risultât, intant che la scuadre di Di Francesco e frache il pedâl dal aceleradôr. Prime Defrel al impegne Bizzari e po Perotti al siere une biele iniziative di Defrel e Nainggolan cul secont gol che al garantìs il sucès dai zâi e ros e al certifiche il risultât finâl.
Te prossime partide l’Udin al larà a Gjenue par zuiâ cuintri de Sampdoria. Al coventarà fâ alc di plui e di miôr.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn